Зы фэилъхьэгъуэм и тхыдэ
Сэралъп Мадинэ и Арт-Центрым мы махуэхэм гъэлъэгъуэныгъэ гъэщIэгъуэн къыщызэIуахащ. Абы хьэпшып зэмылIэужьыгъуэхэр — Мадинэ ида фащипщI, дыщэхэкI хьэпшыпхэр, «Зингер» зэрыдэ машинэр, нэгъуэщIхэри утыку къыщрахьами, Iуэхум щхьэусыгъуэ нэхъыщхьэ хуэхъуари гулъытэ щхьэхуэ зыгъуэтари адыгэ цIыхубз фащэращ, бгъэIулъыр, пыIэр, IэлъэщIыр щIыгъуу. Аращ зэIущIэм «Зы фэилъхьэгъуэм и тхыдэ» щIыфIащар.
ТIэкIу ипэ дилъадэу жытIэнщи, а зы фэилъхьэгъуэм ятеухуа хъыбархэр, фащэм и щэкIым, и дамыгъэхэм, ар зыщыгъахэм ятеухуа тхыгъэ гъэщIэгъуэнхэр щынэхъыщхьэу, абы гукъэкI яригъэщIу тхыдэ лъабжьэу къатIэщIыжахэр, лIэщIыгъуэхэм я къэхъукъащIэу зэпагъэувэжахэр, дыщэидэм и щэхухэр, нобэрей адыгэм къыдекIуэкI фащэм и зэхэлъыкIэр, IэщIагъэлIхэм я бгъэдыхьэкIэр, нэгъуэщI куэди иту, гъэлъэгъуэныгъэм хуэгъэпсауэ къыдагъэкIащ «История одного костюма» альбомыр. Ди тхыгъэ кIэщIым псори къыщытхузэщIэмыубыдэми, щхъуэкIэплъыкIэ дахэу ящIа, тхылъымпIэфIкIэ тедза лэжьыгъэм узыIэпешэ, дыкъызыхэкIа лъэпкъым и блэкIамрэ и нобэмрэ зэпещIэ, ар уи нэгу зэрыщIэкIым уегъэгушхуэ, уегъэин. Фащэм и тхыдэр, дыщэидэр, и зэхэлъыкIэр къэхутэным елэжьащ IэщIагъэлIхэу Иуаныкъуэ Мадинэ, тхыдэдж-архивист Къармэ Руслан, сурэтыщI-модельер Сэралъп Мадинэ.
Хъыбарым и пэр умыщIэмэ, и кIэр пщIэркъым. Нэгъабэ гъэмахуэ мазэу Сэралъпым и лэжьапIэ унэм къэкIуащ зы цIыхубз — Елмэсхэ Iэминат. Ар укIытэрт, зэкIуэцIылъ иIыгъти, а IэщIэлъ хьэпшыпхэм кIыхьу, и гумрэ и псэмрэ ахэр зэрыхуихьыр, зэрыгупыкIыгъуейр пщIэуэ тепсэлъыхьырт. КъызэкIуэцIихмэ, адыгэ цIыхубз фащэрэ пыIэрэт, дыжьын хьэпшыпхэр, щIыIухэр, IэпщэхъуитI, Iэлъынхэр щIыгъуу. ЩэкIым, мыпхуэдэ бостей щIыкIэм и пIалъэр фIыуэ зыщIэ Сэралъп Мадинэ занщIэу и нэр зыте- хуар фэилъхьэгъуэр къызыхэщIыкIа щэкIырщ, апхуэдиз зэманым (фащэм и ныбжьыр илъэсищэм щIегъу) «къыпхыкIыфарщ». Фащэр Iэминат и анэм и анэ Щоджэн КIуху и деж къыщежьэри, бзылъхугъэ зыбжанэм зэIэпахащ, благъэ-Iыхьлыхэми хьэхуу щрат куэдрэ къэхъуащ, мызэ-мытIэуи ирадыкIащ, атIэми «и псэр пыту» ди зэманым къэсащ бзылъхугъэ щыгъын гъэщIэгъуэныр.
Арати, Мадинэ къищэхуащ зи гугъу тщIы хьэпшыпыр. Абы къыдэкIуэу нанэм тыгъэ къыхуищIащ «Зингер» Iэрыгъадэ машинэр.
Гъэлъэгъуэныгъэр мазэкIэ екIуэкIынущи, фащэмрэ абы и гъусэ хьэпшыпхэмрэ еплъыну гупыж зыщIхэм Iэмал яIэщ.
ИСТЭПАН Залинэ.
